تقلقش، هادا الروتين تبعنا!
#000002
فاطمة الكيلاني بتمشي وهي مستعجلة للغرفة وبتتطلع فيها وبعدين بتبحلق بابنها صالح. بتمتم بكلمات يادوب مفهومة وفجأة بتسأل ابنها بصوت واضح: ”لقيتهم يا صالح؟”. مكنش فيه رد، بس ابتسامة محرجة بتحاول تعتذر. بترجع فاطمة بتغمغم وبتدور حوالين البيت. بتعرفش بالمرة تهدى بمكانها، ولا بقدر إبراهيم ابنها الأصغر كمان يهدى بمكانه!
#000003
فاطمة الكيلاني دايما بتدور على إبراهيم أو بتستناه يرجع ع البيت. بالصورة هون بتعانق ابنها البكر صالح.
#000004
صالح بقول وهو بتذكر طفولته إن الحياة بغزة استهلكتها الحرب. لما كانت الطيارات تحلق فوق روسهم في الستينات كان هو وصحابه يركضو ع أقرب بيارة. كانو الولاد يتخبو تحت شجر الفاكهة ويتطلعو على السما عبر ورق الشجر وهم بستنو، كانو كمان يقطفو التين الحلو من أوطى أغصان الشجر عبين ما تروح الطيارات. بس كتير أشياء تغيرت من حرب السبعة وستين بما فيها القوة التدميرية لسلاح إسرائيل الجوي اللي مجهز بأحدث تقنيات وتكنولوجيا ومجرب على أهل غزة. البيارات اللي كانت تحمي الولاد في بيت لاهيا تبدلت ببيوت متلاصقة ومزدحمة، وحتى المقبرة اللي كان فيها قبور منَتوَرة زمان تملت بقبور عائلات كاملة من ضحايا العدوان الإسرائيلي على غزة في 2014. صالح بمرق من المقبرة كتير مرات.
#000005
المقبرة: صالح بزور المقبرة في طريقة للشغل وقبل ما يوصل مكان ما إبراهيم وعيلته مدفونين مفروض يناور شوي حوالين القبور المزدحمة قبل ما يقدر يوصل لقبر إبراهيم. القبور مزدحمة فوق بعض وفي منها كتير من اللي انقتلو في عدوان الصيف الماضي.
#000006
صالح قاعد في الليوان غرقان بذكريات طفولته وبتذكر أخوه إبراهيم اللي كان شغوف بالهندسة المعمارية من حد ما كان زغير. كان إبراهيم يخربش ويرسم تصميمات للمباني على أي اشي تقريبا بس كانت حيطان المدرسة مكانه المفضل لرسم هادي التصميمات. إبراهيم المهندس المعماري كانت عيلته فخوره فيه. ديب أبو صالح و إبراهيم وزوج فاطمة مات لما كان عمره بس أربعين سنة بالسرطان وتركهم ولاد زغار. أمه الأرملة فاطمة وأخوه الكبير إبراهيم عمرهم ما فوتو فرصة عشان يدعموه ينجح.
#000007
اشي زي موت ديب الأب كان كفيل إنو يمزع العيلة ويشتتها لكن بالعكس، لم العيلة على بعض أكتر. فاطمة لقيت شغل في مزرعة جوا إسرائيل جنب حاجز إيرز عشان تقدر تكون قريبة على بيتها وتقدر ترجع لولادها كل ليلة. أما صالح، أكبر ولد في العيلة فحس إنو مسؤول عن بقية اخوته الزغار وخصوصي عن إبراهيم. صالح كمان كان نفسه يدرس هندسة معمارية بس مقدرش يترك البيت ولا أمه ولا اخواته الزغار. كان بيقول: “العيلة رح تنهار من دوني، بس احنا قررنا إنو إبراهيم يروح يدرس هندسة معمارية برة، إبراهيم كان ذكي وموهوب وشغوف كتير بالموضوع. هو لازم يروح يدرس بره واحنا نضل هون ونشتغل عشان نساعده بالدفع لتكاليف الجامعة!”.
#000008
إبراهيم المهندس المعماري اللي كل العيلة فخورة فيه. هون صورة لمبنى صممه في كولونيا/ألمانيا.
#000009
إبراهيم قضي عشرين سنة عايش في ألمانيا محل ما درس وأسس عيلته مع ست ألمانية “كريستينا”. خلفو ولدين هم رمسيس وليلى. في سنة 1995 لما كان عمر رمسيس أربع سنين وعمر ليلى سنتين راحو كلهم عشان يزورو غزة. بعد كم سنة ابراهيم وكريستينا انفصلو وإبراهيم انتقل يعيش في غزة. بالأول كان صعب عليه الوضع واكتأب، بس بمرور الوقت إبراهيم تجوز تغريد ومشيت حياته. إبراهيم وتغريد خلفو خمس اولاد: إلياس وياسر وسوسن وياسين وريم، بس إبراهيم كان يشتاق كتير لرمسيس وليلى. عيلة إبراهيم سكنت في الطابق التاني فوق شقة أم إبراهيم، فاطمة. البيت اللي سكن فيه إبراهيم كان نفسه بيت العيلة اللي قضى فيه طفولته واللي وسعوه عشان يقدر إبراهيم وعيلته الجديدة يسكنو فيه.
#000010
بعد ما رجع إبراهيم لغزة تزوج تغريد وخلفو خمس ولاد ومع هيك ضل يشتاق لرمسيس وليلي اللي صورهم وهم صغار كانت محطوطة على روسية تخت ابوهم في بيته في غزة.
#000011
إبراهيم وتغريد يوم عرسهم.
#000012
كان عندهم خمس ولاد: ياسين وسوسن وريم وإلياس وياسر.
#000013
لما إبراهيم استقر بحياته الجديدة في غزة حاول يعوض اخوانه وخواته عن الوقت اللي قضاه بعيد عنهم. في الليل وبعد يوم طويل من الشغل صالح وإبراهيم كانو يقعدوا مع بعض ويدردشو مرات في البيت أو في الشارع ومرات تانية في وقت الصيف كانو يقعدو على الشط. وين ما كانو يقعدو كانو يتطلعو حواليهم على المباني ويعلقو على شو كان ممكن ينعمل بشكل مختلف فيها وكيف كان ممكن هادا التصميم يتحسن أو ينعملو حلول عملية أكتر. كانو الاخوة التنين ميحسوش في الوقت وهم بيحكو مع بعض في الليل.
#000014
إبراهيم كان معروف في غزة إنو مهندس معماري عظيم، كتير غزيين من اللي أحوالهم المعيشية منيحة وعايشين في الشتات كانو يوظفوه يعمللهم تصاميم للمباني تبعتهم أو للبيوت عشان لما يرجعو يكون عندهم مكان حلو يعيشو فيه
#000015
لما آخر عدوان إسرائيلي على غزة بدا في 2014 قررت أغلب عيلة الكيلاني يضلو في بيوتهم في بيت لاهيا. في نص تموز الطيارات الاسرائيلية رمت منشورات من الجو بتؤمر فيها الناس يخلو المكان ويروحو على مدينة غزة. كان واضح إن الجيش الاسرائيلي بدو يفجر في المنطقة بشكل كثيف. كانت عيلة الكيلاني جزء من حوالي ميت ألف فلسطيني ساكنين في شمال القطاع واللي انطلب منهم يخلو المكان. إبراهيم وتغريد واولادهم أخلو المكان بالوقت اللي الكل فيه قعدو ببيوتهم. كانت فاطمة وصالح واللي عايشين قريب منهم من العيلة بحاولو يثنو إبراهيم عن قراره.
راحو لعند عيلة تغريد ” عيلة درباس” في الشجاعية شرق غزة، على أمل ان الشجاعية تكون أأمن. بس الليلة اللي اجت فيها عيلة الكيلاني على الشجاعية كانت المنطقة أي إشي ماعدا آمنة. الجيش الإسرائيلي سقط مية قنبلة كل وحدة وزنها طن وفتح على كل المنطقة سبع تالاف دورة من سلاح المدفعية. أغلب الشجاعية تساوت بالأرض وعشرات اللناس انقتلو وميات اتصاوبو. بعد ليلة هناك إبراهيم وتغريد مكنش عندهم خيار الا ينقتلو مرة تانية وهيك كمان عملت عيلة درباس اللي قرروا انهم يقسمو حالهم مجموعات صغيرة. خوات تغريد التلاتة عايدة وايناس وسورة واخوهم المولود جديد محمود، كلهم راحو مع عيلة الكيلاني.
#000017
الغزيين وهم بهربو من الشجاعية.
#000018
لما تملت كل مدارس الأمم المتحدة في غزة، الناس اللي هربت من الشجاعية خيموا لأسابيع في الحديقة الخلفية للمستشفى الرئيسي في قطاع غزة.
#000019
صاحب إبراهيم عرض عليهم يقعدوا في مكتب هندسي تعاوني في برج في نص غزة وفي عائلات تانية قاعدة في المكاتب اللي في البرج. كانت مدارس الأونروا اللي بتُستعمل كمقرات إيواء مؤقتة للفلسطينيين مليانة فصارت العيل اللي هربانة من منطقة الشجاعية تهرب على أي مكان في المنتزهات وأرضيات المستشفيات ومحلات البقالة والمكاتب والورشات سواء بسقف ولا بدون سقف طالما هم بعاد عن أطراف غزة الشرقية.
اتصل إبراهيم بعيلته بألمانيا أول ما وصلو واستقرو بالمكتب الهندسي بيوم الأحد بعد الظهر. بعد شهور من هالاتصال، رمسيس ابن إبراهيم رح يحكي عن هادي المحادثة إنه حس أبوه الفكاهي والاسود خلى من الصعب عليه يعرف قديش الوضع جدي بغزة. الفلسطينيين عموما بتعاملو بنوع من الفكاهة السودا لمواجهة قساوة واقعهم. كانت مرَقت سنين طويلة من حد ما شافو بعض آخر مرة وهادا خلى من الأصعب على رمسيس إنه يتخيل تعابير أبوه اللي بالآخر قله: “تقلقش، احنا بأمان وهادا هو الروتين تبعنا”. بس رمسيس كان بآخر المكالمة حاسس إنو ضايع وخايف وعاجز.
كان شهر رمضان شهر مخصص بالعادة للزيارات العائلية اللي استمرت بالرغم من العدوان العنيف. أحفاد واولاد فاطمة أجو عندها على البيت في بيت لاهيا. صلاح وعيلته أفطروا وشغلو الأخبار وشافو إنو الطيارين الاسرائيليين ضربو برج سكني في نص غزة. صالح لمح راس بنت زغيرة من ورا حاملينها المسعفين وشكل دنبة شعرها كان مألوف إلو. حاول صالح يتصل بإبراهيم بس إبراهيم ما جاوب على التلفون. خديجة بنت فاطمة وأخت إبراهيم وصالح شافت في الأخبار جسم زلمة مقسوم من النص ومحملينو من موقع التفجيرات فشهقت وقالت: “يا حرام عليه وعلى عيلته!” وطفت التلفزيون. فجأة حدا خبط على باب الدار وأجا جارهم قالهم وهو يعيط: “إبراهيم مات، كلهم ماتوا”.
#000020
فاطمة صرخت مرة وحدة، بعدين صرخت كتير كتير صراخ متواصل، بعدين صارت تلطم وتنحب وتصرخ لساعات عبين ما انهد حيلها ونامت. فاقت وهي مش عارفة شو الحقيقي وشو اللي مش حقيقي. الناس بدت تتجمع قدام باب بيتهم وهي مكنتش عارفة ليش هم قاعدين بتجمعو. فاطمة طلعت برا وشافت جثث جوا أكفان بيضا بنقلوها للمقبرة اللي جنبهم فقامت لحقت الناس كأنها كان عندها فضول تعرف شو فيه. حاولت خديجة ومعها صالح يقولولها إنه مفروض تروح تلقي نظرة وداع ع إبنها إبراهيم وتغريد وولادهم الخمسة رغم انه الجثث كان صعب تنعرف من بعض. قربت من الجثث وفتحت واحد من الأكفان وشافت وجه محروق معرفتش لمين! دارت وجهها عنه بسرعة وقالت:” هادا مش ابني، أنا إبني لساتو في غزة ولسا عايش”.
#000021
بعد سنة من ما فقدت ابنها وكنتها وخمس أحفاد، طلعت فاطمة من البيت مَرَة قلَيلة عمرها تمنية وتمانين سنة ووجهها دبلان من سنين الشغل المهلك. يامن ابن حفيد فاطمة اللي عمره سنتين بتشعبط على سيارة جيب حمرا قبال بيتهم. عمهم إبراهيم كان جايب هادا الجيب عشان ياخد كل الولاد على الشط فيه. فاطمة بتروح على الجيب وبتلمسو وبدها تبوسه. هي بدها تبوس كل اشي لإبراهيم أو لزوجة إبراهيم أو لولادهم. لما ولاد فاطمة شافو الوجع اللي أمهم فيه سكروا شقة إبراهيم اللي ببيت العيلة. ماحدا تجرأ انه يلمس اشي بشقة إبراهيم طول شهور.
#000023
في الشهور الأولى بعد قتل عيلة إبراهيم الكيلاني، ما حدا لمس إشي في بيتهم ما عدا فاطمة اللي كانت تطلع على فوق على شقة إبراهيم وتبوس وتحضن كل أغراض العيلة اللي انقتلت. كانت معاناة فاطمة تقلق وتضايق ولادها صالح وخديحة اللي قفلوا البيت. بعد سنة من مقتلهم، كل أغراض العيلة راحت وضل بس طبقة سميكة من الغبرة في بيت شبه فاضي.
#000024
بس هلأ وبعد سنة كاملة اختفت فيها الحياة من الشقة الفوقانية تبعت إبراهيم ومسمعش حدا فيها ضحكة ولد من الشقة اللي فوق، كان كلشي مغطى بطبقة من الغبرة. خزانة تغريد اللي كانت مليانة بأواعيها الملونة هلأ مفيهاش الا عنكبوتة وحيدة وشبكتها. صور ولاد إبراهيم ليلى ورمسيس اللي كانو على روسية تخت إبراهيم راحو، والحديقة الصغيرة اللي عاملها إبراهيم على السطح واللي كانت قبل هيك مزهزهة وخضرا صار مفيهاش الا قواوير زراعة دبلانة ومش باقي بكل هالزرايع الا الصبر!
#000025
صالح تطَلع على الزرايع وتذكر أخوه وقال: “كان يحب إبراهيم يشتغل بإيده وكان ينبسط وهو بعمل اشياء جديدة وبورجيها للعيلة. كان في فرن طابون عمله إبراهيم وموجود في نص الليوان اللي حاليا فاضي. حكى صالح وهو راكي حالو على الفرن إنه إبراهيم كان بيولع الفرن وبيشوي عليه اللحمة وينادي كل العيلة يجو ياكلو مع بعض ويستمتعو بالدفا اللي بعمله الفرن بكل البيت.
#000026
بعد سنة من الحرب في شهر آب 2015 صار في عند جيران فاطمة عرس والناس بدت ترقص وتغني وأجو بنات زغار جنب باب بيت فاطمة اللي تطلعت عليهم وسألتهم عن حفيداتها:” وين البنات تبعوني؟”. البنات حاولو يكونو لطيفين معها فكذبو عليها وقالولها إنو إحنا حفيداتك! فجأة كأنها صحيت و قالتلهم بوضوح:” لأ، انتو مش حفيداتي، حفيداتي ميتات!”.
#000027
كل مرة بجي صالح عند أمه بتقلو:” روح جيب إبراهيم! وين ولاد إبراهيم؟” بس مرات برجعلها صحوتها كأنه وبتصير تقول وتعيد: أنا قلتلهم ميروحوش، انا طلبت منهم يضلو.
على حيطة في ليوان البيت كانت العيلة حاطة بوستر في صور كل اللي انقتلو. هيك العادة بغزة وهادا منظر بتكرر بكل البيوت الفلسطينية. بس هلأ هادا البوستر ما ببين لأنو ورا خزانة. صالح طلعه دقيقة وقال: “أمي بتستحملش تشوفو”. قال هيك ورجع البوستر محله قبل ما أمه ترجع.
#000028
رمسيس وليلى اللي عايشين في ألمانيا حسوا إنهم عاجزين في وجه العدوان الإسرائيلي اللي هدد عيلتهم العلقانة في غزة. رمسيس حكى إنه اللحظة اللي فقد فيها أبوه كان اللحظة اللي فيقته سياسيا ومن وقتها صار ناشط في مجال حملات التضامن الفلسطينية.
#000029
خديجة أخت إبراهيم وهي حاملة صورة أخوها وعيلته.
#000030
الأشخاص اللي انقتلو في العدوان في بيت لاهيا
#000031